CELEX: 22009D0090
Language: sk
Date: 2009-07-03 00:00:00
Title: Rozhodnutie Spoločného výboru EHP č. 90/2009 z  3. júla 2009 , ktorým sa mení a dopĺňa protokol 30 k Dohode o EHP o osobitných ustanoveniach o organizácii spolupráce v oblasti štatistiky

22.10.2009   
            
            
               SK
            
            
               Úradný vestník Európskej únie
            
            
               L 277/43
            
         
      ROZHODNUTIE SPOLOČNÉHO VÝBORU EHP
   č. 90/2009
   z 3. júla 2009,
   ktorým sa mení a dopĺňa protokol 30 k Dohode o EHP o osobitných ustanoveniach o organizácii spolupráce v oblasti štatistiky
   SPOLOČNÝ VÝBOR EHP,
   so zreteľom na Dohodu o Európskom hospodárskom priestore zmenenú a doplnenú protokolom, ktorým sa upravuje Dohoda o Európskom hospodárskom priestore, ďalej len „dohoda“, a najmä na jej článok 98,
   keďže:
   
               (1)
            
            
               Protokol 30 k dohode bol zmenený a doplnený rozhodnutím Spoločného výboru EHP č. 75/2008 zo 6. júna 2008 (1).
            
         
               (2)
            
            
               Modernizácia európskej podnikovej a obchodnej štatistiky by sa mala zakladať na rozhodnutí Európskeho parlamentu a Rady č. 1297/2008/ES zo 16. decembra 2008 o Programe modernizácie európskej podnikovej a obchodnej štatistiky (MEETS) (2).
            
         
               (3)
            
            
               Protokol 30 k dohode by sa preto mal zmeniť a doplniť, aby sa táto rozšírená spolupráca mohla uskutočňovať od 1. januára 2009,
            
         ROZHODOL TAKTO:
   Článok 1
   Do protokolu 30 k dohode sa dopĺňa tento článok:
   
      „Článok 4
      Modernizácia európskej podnikovej a obchodnej štatistiky (MEETS)
      1.   Štáty EZVO sa od 1. januára 2009 zúčastňujú na programoch a činnostiach Spoločenstva uvedených v odseku 4.
      2.   Ciele 1, 2 a 3 a súvisiace činnosti ročných pracovných programov prijatých Komisiou v súlade s rozhodnutím Európskeho parlamentu a Rady uvedeným v odseku 4 sa považujú za relevantné pre štatistickú spoluprácu v rámci EHP a sú otvorené pre plnú účasť štátov EZVO.
      3.   Od 1. januára 2009 štáty EZVO finančne prispievajú v súlade s článkom 82 ods. 1 písm. a) dohody a finančnými nariadeniami k tejto dohode sumou predstavujúcou 75 % sumy uvedenej v rozpočtových položkách 29 02 04 a 29 01 04 04 (modernizácia európskej podnikovej a obchodnej štatistiky) vložených do rozpočtu Spoločenstva.
      4.   Predmetom tohto článku je tento akt Spoločenstva:
      
                  —
               
               
                  
                     32008 D 1297: rozhodnutie Európskeho parlamentu a Rady č. 1297/2008/ES zo 16. decembra 2008 o Programe modernizácie európskej podnikovej a obchodnej štatistiky (MEETS) (Ú. v. EÚ L 340, 19.12.2008, s. 76).“
               
            
   Článok 2
   Toto rozhodnutie nadobúda účinnosť dňom nasledujúcim po doručení posledného oznámenia Spoločnému výboru EHP podľa článku 103 ods. 1 dohody (3).
   Uplatňuje sa od 1. januára 2009.
   Článok 3
   Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
   
      V Bruseli 3. júla 2009
      
         
            Za Spoločný výbor EHP
         
         
            predsedníčka
         
         Oda Helen SLETNES
         
      
   
   
      (1)  Ú. v. EÚ L 257, 25.9.2008, s. 41.
   
      (2)  Ú. v. EÚ L 340, 19.12.2008, s. 76.
   
      (3)  Ústavné požiadavky neboli oznámené.